Pilot+-+Visual+Basic

Faget "LN116D Programmering i Visual Basic .NET" er 100 % nettbasert med studenter over hele landet. Piloten har blitt gjennomført over to semestre: høsten 2009 (47 studenter hvorav 22 fullførte og bestod eksamen) og våren 2010 (33 studenter hvorav 22 fullførte).
 * Om piloten:**

**Samstemt undervisning:** Kursbeskrivelsen for Visual Basic inneholder overordnede og detaljerte læringsutbytter for hhv kunnskaper, ferdigheter og holdninger. Vurderingen i faget baserer seg på en avsluttende, nettbasert eksamen på 4 timer, hvorav en del er en digital test (flervalg etc) som rettes automatisk, og resten er programmeringsoppgaver. Ukentlige øvingsoppgaver underveis skal øve inn ferdigheter og forståelse for programmering. 8 av 12 øvinger må bestås for å få ta eksamen.

**Verktøy:** Piloten i faget har testet ut tre ulike verktøy:
 * 1) Studentgenererte tester: For å forberede seg mot den digitale testen på eksamen, skulle studentene lage sine egne tester (med testverktøyet i it´s learning) halvveis ut i kurset. Litt av hensikten er også at faglærer over tid skal få bygget opp en spørsmålsbank til bruk i formative underveistester og eksamenssammenheng. Når en student hadde laget sin egen test, ble den "rettet" med tilbakemelding/godkjenning av faglærer, og så flyttet til en mappe hvor andre studenter kunne ta testen. På grunn av ulik progresjon blant studentene, ble denne student-test-mappen i praksis gradvis bygd opp med stadig nye tester å bryne seg på. Tanken var at studentene skulle få mange formative tester underveis og bedre forståelse for hva en digital test er. En mer detaljert beskrivelse finner du i verktøykassen under Student lager flervalgsoppgaver.
 * 2) Videoressurser: Faglærer har utviklet videoressurser som forklarer vanskelige konsepter innen programmering.
 * 3) Økt fokus på læringsutbytter: Hvert tema i faget (12 totalt) har en egen mappe som inneholder lærestoff, aktiviteter og ressurser. Først i hver mappe presenteres noen få, veldefinerte læringsutbytter som vanlig tekst. For å kommunisere læringsutbyttene enda bedre enn med vanlig tekst, har piloten testet ut et opplegg hvor studentene må jobbe mer aktivt med læringsutbyttene, i form av spørreundersøkelser og digitale tester.

**Resultater/konklusjon:** De tre verktøyene som er testet ut i piloten, kan oppsummeres slik:
 * 1) Høsten 2009 lagde 14 studenter sin egen test, mens våren 2010 lagde 12 studenter sin egen test. Selve oppgaven ble delt ut i forbindelse med øving 6 (halvveis i semesteret). Studentene ble bedt om å reflektere om hvorvidt de syntes dette var lærerikt. De aller fleste likte denne type aktivitet. Her kan du se studentenes tilbakemeldinger. For å øke læringseffekten, bør l æreren gi tilbakemelding på kvaliteten på spørsmålene. I denne piloten ble testene lagt ut i "ren" form slik at studentene kunne ta hverandres tester "umodifisert", selv om noen av testene hadde feil/mangler både på innhold og bruk av spørsmålstypene. Faglærer valgte å opprette et dedikert diskusjonsforum hvor studentene kunne diskutere testenes kvalitet. Dette ble ikke benyttet. Læreren bør derfor vurdere å endre eller slette spørsmål som ikke er gode nok, før de legges ut.
 * 2) Tilbakemeldinger viser at videofilmene blir veldig godt mottatt. Disse fungerer både som supplement til øvrig lærestoff og som frittstående læringsressurser.
 * 3) Som eksempel på aktiviteten med å gi læringsutbytter som test/undersøkelse, har studentene i forbindelse med øving 1 fått læringsutbyttene presentert både som en test og som en undersøkelse. Våren 2010 tok 12 studenter testen, mens 19 personer svarte på undersøkelsen. Aktivitetene er også gitt i senere øvinger. Resultatene fra øving 1 viser at de fleste har forstått læringsutbyttene, mens senere viser resultatene at det er 20-30 % av studentene som ikke har helt forstått læringsutbyttene.

**Refleksjon:**
 * 1) Det å bygge opp en større samling av studentgenererte tester gjør at læreren lettere kan ta i bruk formative tester i undervisningen. De fleste opplever det som lærerikt å lage egne tester, og det skaper variasjon sammenliknet med standardopplegget. Det er relativt enkelt å gjennomføre en slik øvelse i praksis. Læreren bør gjøre en jobb på kvalitetssikring, for eksempel å slette spørsmål som ikke er gode nok før de legges ut.
 * 2) Det tar tid å lage virkelig gode videoressurser, men også mindre gjennomarbeidede videosnutter har stor verdi og bidrar til å skape variasjon.
 * 3) Det virker fornuftig både for studentene og for læreren å lage aktiviteter for å øve inn og bevisstgjøre læringsutbyttene. Læreren får bedre innsikt i hvordan studentene jobber og forståelsen for det de skal gjøre. Studentene ser trolig bedre sammenhengen mellom læringsutbytter, aktiviteter i faget og forhåpentligvis vurderingen.

**Kildemateriale:**
 * 1) [[file:vba-lag-flervalgstest.pdf|Oppgavetekst til "Studentene lager egne tester" (i Visual Basic-faget)]]
 * 2) Eksempel på videoressurs: Forstå if-setninger (åpnes i nytt vindu)
 * 3) Eksempel på hvordan en undersøkelse om læringsutbytter kan se ut (med resultater)